Die Kersliggies skyn reeds | News24
Die Kersliggies skyn reeds
Inderdaad. Die Kersliggies skyn al in die winkelsentrums hier aan die Suidkus. Kom koop! Gratis krediet. ‘n Bekende advertensie se woorde lui so: “Wanneer laas het jy gehoor dat iemand sê: Minder!” Nooit? Nou kom en koop dan ons produk. Ons bied jou altyd meer. Hoekom wag as jy nou reeds alles kan kry? Ons kan amper alles koop met feitlik geen deposito nie ... Die vraag is : “Is dit ware lewe?” Beteken dit dat ons nou tevrede is? Nee. Daar is altyd ‘n groter huis, kar, TV ... Ons jaag hier droom na en vind uit dat ons nooit tevrede kan wees nie.
Ons bly voortdurend op soek na die een ding wat ons tevrede sal stel. Hierdie verbruikerskultuur belemmer ons verhouding met Christus. Jesus word ‘n verbruikersitem wat ons verbruik; Hy is nie meer die Koning wat regeer nie. Ons probeer Jesus.
Vir ses maande is ons tevrede, maar dan is ons nie meer tevrede nie en ons soek iets beter. Ons besef nie meer die blywende waarde van Jesus nie. Die grootste risiko van hierdie verbruikersmentaliteit is dat ons kry wat ons wil hê. Moet ons nie party van ons goeters los en soos die sterrekykers uit die Ooste weer pelgrims word nie? Moet ons nie van ons gemak agterlaat en weer getuig en aanbid nie?
Mag hierdie Kersfees om meer gaan as net liggies en helderkleurige geskenkpapier. Mag elke geskenk wat ons oopmaak ons herinner aan die Groot Geskenk wat God aan hierdie wêreld kom uitdeel het: die nuwe lewe in Christus, wat mense met omgee en deernis na ander laat uitreik. Mag ons die wonderlike liefde van God vir die wêreld uitleef deur praktiese liefdesdade. Mag die vreugde van die Kersseisoen regtig vir ons herinner dat Kersfees gaan om gee en nie net ontvang nie.
Mag die dorstiges water kry en die hongeres kos kry hierdie Kersfees. Mag Kersfees ons opnuut herinner dat dit gaan om watter waarde ek tot die lewe kan toevoeg. Mag dit daarom ‘n geseënde Kersfees wees hier langs die Suidkus. Dis immers saliger om te gee as om te ontvang, was God se geskenk aan hierdie wêreld, Jesus Christus se woorde, en Hy het dit prakties kom demonstreer. Gaan en doen jy ook so!